2022 m. gruodžio 19 d. pareikštas ieškinys byloje PT / Komisija
(Byla T-788/22)
Proceso kalba: prancūzų
Šalys
Ieškovė: PT, atstovaujama advokato S. Orlandi
Atsakovė: Europos Komisija
Reikalavimai
Ieškovė Bendrojo Teismo prašo:
įpareigoti Europos Komisiją grąžinti ieškovei jos teises į pensiją atitinkančią perskaičiuotą kapitalo vertę, kurią jį pagal Pareigūnų tarnybos nuostatų VIII priedo 11 straipsnio 2 dalį pervedė į Europos Sąjungos institucijų pensijų sistemą,
priteisti iš Europos Komisijos bylinėjimosi išlaidas.
Ieškinio pagrindai ir pagrindiniai argumentai
Grįsdama ieškinį ieškovė remiasi vieninteliu pagrindu.
Ieškovė nurodo nepagrįstą praturtėjimą, nes ji pervedė savo teises į pensiją į Europos Sąjungos institucijų pensijų sistemą, dėl to jai buvo suteiktas pagal ES institucijų pensijų sistemą pripažįstamas papildomas pensijų draudimo stažas. Vis dėlto dėl šio papildomo stažo jai pagal Europos Sąjungos pareigūnų tarnybos nuostatų (toliau – Pareigūnų tarnybos nuostatai) 77 straipsnio ketvirtą pastraipą mokama pensijos suma, kurios apskaičiavimas grindžiamas tik tarnybos metais (išskyrus draudimo stažą, pripažintą pervedant teises į pensiją), nepadidėjo.
Ieškovės nuomone, atsisakymas grąžinti pervestas teises į pensiją, neturinčias įtakos tuo atveju, kai taikomas Pareigūnų tarnybos nuostatų 77 straipsnio ketvirtoje pastraipoje nurodytas minimalaus gyvenimo lygio mechanizmas, lemia nepagrįstą Europos Sąjungos praturtėjimą.
____________